РЕШЕНИЕ ЗА ИЗПЪЛНЕНИЕ НА КОМИСИЯТА

от 6 август 2014 година

за създаване на цифрова научноизследователска инфраструктура за изкуствата и хуманитарните науки като консорциум за европейска научноизследователска инфраструктура (DARIAH ERIC)

(2014/526/ЕС)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 723/2009 на Съвета от 25 юни 2009 г. относно правната рамка на Общността за консорциум за европейска научноизследователска инфраструктура (ERIC) (1), и по-специално член 6, параграф 1, буква а) от него,

като има предвид, че:

ПРИЕ НАСТОЯЩОТО РЕШЕНИЕ:

Член 1

1. Създава се цифрова научноизследователска инфраструктура за изкуствата и хуманитарните науки като консорциум за европейска научноизследователска инфраструктура (DARIAH ERIC).

2. Уставът на DARIAH ERIC се съдържа в приложението. Уставът се актуализира редовно и е публично достъпен на уебсайта на DARIAH ERIC, както и в седалището му.

3. Съществените елементи от устава, чието изменение подлежи на одобрение от страна на Комисията в съответствие с член 11, параграф 1 от Регламент (ЕО) № 723/2009, се съдържат в членове 1, 2 и 23—30.

Член 2

Настоящото решение влиза в сила на третия ден след публикуването му в Официален вестник на Европейския съюз.

(1) ОВ L 206, 8.8.2009 г., стр. 1.

ПРИЛОЖЕНИЕ

УСТАВ НА DARIAH ERIC

АВСТРИЯ,

БЕЛГИЯ,

ГЕРМАНИЯ,

ГЪРЦИЯ,

ДАНИЯ,

ИРЛАНДИЯ,

ИТАЛИЯ,

КИПЪР,

ЛЮКСЕМБУРГ,

МАЛТА,

НИДЕРЛАНДИЯ,

СЛОВЕНИЯ,

СЪРБИЯ,

ФРАНЦИЯ,

ХЪРВАТИЯ,

наричани по-долу „учредители“,

КАТО ПРИЗНАВАТ важната роля на наблюдателите и партньорите в сътрудничеството на DARIAH ERIC;

КАТО СЕ СТРЕМЯТ да подкрепят изкуствата и хуманитарните науки в Европа;

КАТО СЕ СТРЕМЯТ да създадат съвременна цифрова инфраструктура за научни изследвания в областта на изкуствата и хуманитарните науки;

КАТО ИМАТ ПРЕДВИД резултатите от проекта за подготвителната фаза на DARIAH, финансиран от Европейската комисия в рамките на споразумение за отпускане на безвъзмездни средства № 211583;

КАТО ПРИЗОВАВАТ Европейската комисия да създаде цифрова инфраструктура за научни изследвания за изкуствата и хуманитарните науки (DARIAH) под формата на консорциум за европейска научноизследователска инфраструктура (ERIC);

СЕ СПОРАЗУМЯХА ДА ПРИЕМАТ СЛЕДНИТЕ РАЗПОРЕДБИ:

ГЛАВА 1

ОБЩИ РАЗПОРЕДБИ

Член 1

Наименование, седалище, местоположение и работен език

1. Създава се европейска научноизследователска инфраструктура, която носи наименованието „Цифрова научноизследователска инфраструктура за изкуствата и хуманитарните науки“ (Digital Research Infrastructure for the Arts and Humanities), наричана по-долу „DARIAH“.

2. DARIAH съществува под юридическата форма на консорциум за европейска научноизследователска инфраструктура (ERIC), учреден съгласно Регламент (ЕО) № 723/2009, и носи наименованието „DARIAH ERIC“.

3. Консорциумът DARIAH ERIC представлява разпределена научноизследователска инфраструктура. Той осъществява дейността си с помощта на виртуални центрове на компетентност (ВЦК).

4. Седалището по устав на DARIAH ERIC се намира в Париж, Франция.

5. Работният език на DARIAH ERIC е английски. Настоящият устав се смята за автентичен на английски, френски и на всички други официални езици на ЕС. Текстът на нито един от езиците не се ползва с предимство.

Член 2

Цели, координация и разпределение на дейностите

1. Мисията на DARIAH ERIC е да подобри и подпомогне базираните на цифрови технологии научни изследвания в областта на хуманитарните науки и изкуствата. DARIAH ERIC разработва, поддържа и експлоатира инфраструктура в помощ на базираните на ИКТ научноизследователски практики.

2. DARIAH ERIC работи с научноизследователските и образователните общности, като целта е да се:

а) проучват и прилагат методи и инструменти, базирани на ИКТ, позволяващи да се поставят нови научноизследователски въпроси и да се формулират по нов начин вече съществуващи въпроси;

б) подобряват възможностите за научни изследвания и резултатите от тях чрез свързване на разпределени цифрови изходни материали;

в) обменят знания, опит, методологии и практики между различни области и дисциплини.

3. Бюрото за координация на DARIAH-EU (DCO), определено в член 3, отговаря за координирането на дейностите на DARIAH ERIC. Първоначално то ще разполага с филиали във Франция, Германия и Нидерландия.

4. Описанието, организацията и разпределението на дейностите на бюрото за координация на DARIAH-EU (DCO) се определят от управителния съвет.

Член 3

Определения

Следните термини в настоящия устав имат посочените по-долу значения:

Партньор в сътрудничеството : публична или частна институция, която изпълнява обществена мисия, разположена е на територията на неучастваща държава и е допусната от DARIAH ERIC до участие в работата на един или повече ВЦК, както е определено в член 5 от настоящия устав.

Бюро за координация на DARIAH-EU (DCO) : организационна единица, която отговаря за координирането на дейностите на DARIAH ERIC. Бюрото подпомага и обединява всички равнища на DARIAH ERIC (общото събрание, научния съвет, управителния съвет, висшия ръководен екип, комитета на националните координатори и съвместния научноизследователски комитет). В ролята си на координатор DCO следи за взаимодействията с всички партньори и съвети на DARIAH ERIC и поема различни вертикални задачи (например контрол на административните процедури), както и хоризонтални задачи (например централни услуги, цялостно финансиране, правни и данъчни изисквания, трансфер на умения и знания).

Национална координираща институция : институция, определена от всеки член и от всеки наблюдател, за да координира националните дейности на DARIAH.

Национален координатор : лице, назначено от всеки член или всеки наблюдател, което отговаря за изготвянето на националната пътна карта на DARIAH и националните вноски в натура.

Партньорска институция : публична или частна институция, която изпълнява обществена мисия и е допусната от DARIAH ERIC до участие в работата на един или повече ВЦК.

ВЦК : виртуалният център на компетентност е виртуален екип, съставен от персонал на партньорски институции, чието предназначение е да осъществява оперативните дейности на DARIAH ERIC.

Председател на ВЦК : партньорска институция, която ръководи дейностите в един ВЦК и е определена от управителния съвет.

Ръководител на ВЦК : лице, препоръчано от председателя на ВЦК и назначено от управителния съвет, което отговаря за координирането на дейностите на ВЦК.

ГЛАВА 2

ЧЛЕНОВЕ, НАБЛЮДАТЕЛИ, ПАРТНЬОРИ

Член 4

Членове, наблюдатели и партньори в сътрудничеството

1. Държави членки, асоциирани държави, трети държави, различни от асоциираните държави, и междуправителствени организации имат правото да станат членове на DARIAH ERIC, като се спазват условията, предвидени в настоящия устав и решенията на общото събрание.

2. Държави членки, асоциирани държави, трети държави, различни от асоциираните държави, и междуправителствени организации могат да станат наблюдатели при DARIAH ERIC, като се спазват условията, предвидени в настоящия устав и решенията на общото събрание.

3. Статут на членове в DARIAH ERIC имат поне една държава членка и поне две други държави, които са или държави членки, или асоциирани държави.

4. Държавите членки и асоциираните държави притежават заедно мнозинството от гласовете в общото събрание.

5. Членовете назначават национални публични или частни институции със задължение за обществени услуги за национални координиращи институции, както е посочено в приложение I. Националните координиращи институции представляват членовете в дейностите на DARIAH ERIC.

6. Наблюдателите назначават национални публични или частни институции със задължение за обществени услуги за национални координиращи институции, както е посочено в приложение I. Националните координиращи институции представляват наблюдателите в дейностите на DARIAH ERIC.

7. Членовете, наблюдателите и представляващите ги субекти са посочени в приложение I. Членовете към момента на подаване на заявлението за учредяване на ERIC се смятат за учредители.

8. DARIAH ERIC може да сключва споразумения с партньори в сътрудничеството.

Член 5

Допускане на членове, наблюдатели и партньори в сътрудничеството

1. Всяка държава или междуправителствена организация, желаеща да стане член или наблюдател, или всяка институция, желаеща да стане партньор в сътрудничеството, подава писмено заявление до DARIAH ERIC.

2. Членовете и наблюдателите трябва да включат в заявлението името на националната координираща институция, която координира националните дейности в областта на DARIAH.

3. Управителният съвет препраща заявлението към общото събрание с препоръка за приемане или не на заявителя.

4. Общото събрание взема решение за приемането на нов член, наблюдател или партньор в сътрудничеството.

5. DARIAH ERIC и партньорът в сътрудничеството сключват обвързващо споразумение, определящо рамката на сътрудничество, въз основа на препоръките на общото събрание, за период от най-малко две години, в края на който се прави оценка на сътрудничеството.

Член 6

Прекратяване на статута на член или наблюдател

1. Ако общото събрание реши, че действията на член или наблюдател представляват сериозно нарушение на устава и вътрешния правилник за дейността, и ако членът или наблюдателят не коригира нарушението в срок от шест месеца, общото събрание може да вземе решение да изключи неизправния член или наблюдател.

2. Гласът на неизправния член не се зачита при вземането на това решение.

3. Неизправният член или наблюдател има право да обясни пред общото събрание своята позиция, преди общото събрание да вземе решение по въпроса.

4. В рамките на първите пет години на участието си в DARIAH ERIC никой член или наблюдател не може да се оттегли, освен ако по изключение е договорено друго от общото събрание.

5. Членовете или наблюдателите, които първоначално не се ангажират за период от пет години, подписват декларация, в която се уточнява по-кратък период, който се записва от общото събрание в рамките на вземането на решение за приемане в съответствие с член 5, параграф 4.

6. След първите пет години на участие в DARIAH ERIC даден член или наблюдател може да се оттегли, като подаде уведомление най-малко шест месеца преди датата на влизане в сила на оттеглянето.

7. Членът или наблюдателят, който желае да се оттегли, е длъжен да заплати изцяло финансовите си задължения за финансовата година на оттеглянето.

ГЛАВА 3

ПРАВА И ЗАДЪЛЖЕНИЯ НА ЧЛЕНОВЕТЕ, НАБЛЮДАТЕЛИТЕ И ПАРТНЬОРИТЕ В СЪТРУДНИЧЕСТВОТО

Член 7

Членове

1. Членовете на DARIAH ERIC могат да използват всички инструменти и услуги и да участват във всички дейности. Те имат право да участват и гласуват в общото събрание. Техните партньорски институции имат право да председателстват ВЦК, като се спазва процедурата, предвидена в настоящия устав.

2. Членовете плащат годишната си вноска в бюджета на DARIAH ERIC въз основа на принципите и метода на изчисляване, предвидени в член 18, параграф 1 и в приложение II към настоящия устав.

3. Вноските на междуправителствени организации и на държави, които не са признати от Съвета на Европа, се препоръчват от управителния съвет на общото събрание с цел одобрение.

Член 8

Наблюдатели

1. Наблюдателите на DARIAH ERIC могат да използват всички инструменти и услуги и да участват във всички дейности. Освен това наблюдателите могат да присъстват и да вземат думата на всички заседания на общото събрание, но без право на глас.

2. Наблюдателите плащат годишната си вноска в бюджета на DARIAH ERIC въз основа на принципите и метода на изчисляване, предвидени в член 18, параграф 1 и в приложение II към настоящия устав.

3. Вноските на междуправителствени организации и на държави, които не са признати от Съвета на Европа, се препоръчват от управителния съвет на общото събрание с цел одобрение.

Член 9

Партньори в сътрудничеството

Обвързващото споразумение, описано в член 5, параграф 5, определя правата и задълженията на партньорите в сътрудничеството.

ГЛАВА 4

УПРАВЛЕНИЕ

Член 10

Общо събрание

1. Общото събрание е управителният орган на DARIAH ERIC и се състои от представители на членовете на DARIAH ERIC. Представители на наблюдателите в DARIAH ERIC могат да присъстват и да вземат думата на всички заседания на общото събрание, но нямат право на глас.

2. Всяко юридическо лице, представляващо член или наблюдател, посочва един официален представител. Освен това всеки член или всеки наблюдател може да включи своя национален координатор или други експерти. Всяка делегация на член или наблюдател може да се състои от максимум три лица.

3. Всеки член или всяка делегация от членове на има един единствен глас.

4. Правото на глас на членове, които към деня на провеждане на общото събрание не са изплатили своята вноска, се отнема временно.

5. Държавите членки и асоциираните държави разполагат съвместно във всеки момент с мнозинство от гласовете в общото събрание. В случай че за прилагането на тази разпоредба са необходими допълнителни права на глас, те се предоставят с решение на общото събрание.

6. Общото събрание избира свой председател и заместник-председател с обикновено мнозинство на гласовете измежду своите членове, за срок от три години, с възможност за подновяване. Заместник-председателят замества председателя в негово/нейно отсъствие и в случай на конфликт на интереси. Председателят или лице, оправомощено от председателя, отговаря за актуализирането на приложение I, така че по всяко време да има точен списък на членовете, наблюдателите и представляващите ги субекти.

7. Общото събрание заседава веднъж годишно на редовно заседание или в повторно заседание, ако редовното заседание е било разпуснато, и може да провежда допълнителни заседания.

8. Оперативните подробности по организирането на всякакъв вид заседания на общото събрание (като редовни заседания, повторни заседания, допълнителни заседания, представителство по време на заседания, срокове на поканите, дневен ред, протоколи и др.) се посочват във вътрешния правилник за дейността.

9. Ако на редовно заседание присъстват или са представени най-малко две трети от членовете, които имат право на глас, изискването за кворум е изпълнено. При повторно заседание на общото събрание кворумът се счита за достигнат независимо от броя на членовете, които присъстват или са представени.

10. Обикновено мнозинство е налице, когато броят на гласовете в подкрепа на дадено решение е по-висок от броя на гласовете против него. Решенията може да подлежат на допълнителни условия относно мнозинството, както е посочено в параграфи 13—17.

11. Общото събрание:

а) провежда валидно заседание само ако са изпълнени изискванията за кворум;

б) взема валидно решение само ако са изпълнени изискванията относно мнозинството.

12. Общото събрание полага максимални усилия за постигане на консенсус по всички въпроси. При липса на консенсус общото събрание решава въпросите в съответствие със системата за пропорционално гласуване, както е определено в параграфи 13—17.

13. С обикновено мнозинство общото събрание:

а) приема нови членове, наблюдатели и партньори в сътрудничеството;

б) одобрява финансовите отчети и годишния доклад за дейността;

в) назначава или освобождава членовете на научния съвет;

г) удължава на срока на споразумението за DARIAH ERIC;

д) назначава одитори;

е) приема извънредно оттегляне на член или наблюдател.

14. С обикновено мнозинство и положителен глас от членовете, чиито вноски представляват най-малко петдесет процента от годишните вноски в DARIAH ERIC, както са определени в член 18, параграф 1 и приложение II, общото събрание:

а) има право да изменя бюджета по всяко време и може да изменя всички бюджетни кредити и изчисления на вноските в съответствие с принципите, описани в приложение II;

б) одобрява стратегическата ориентация и програмата за дейността, включително програмата и бюджета на всеки ВЦК;

в) назначава или освобождава директор по всяко време, в съответствие с правилата, определени от общото събрание.

15. Без да се засяга член 9, параграф 3 от Регламент (ЕО) № 723/2009, с обикновено мнозинство и положителен глас от членовете, чиито вноски представляват най-малко седемдесет и пет процента от годишните вноски в DARIAH ERIC, както са определени в член 18, параграф 1 и приложение II, общото събрание:

а) одобрява всяко закъсняло добавяне на точка към дневния ред относно предложение за изменение на устава;

б) предлага изменение на устава, в съответствие с разпоредбите, определени в Регламент (ЕО) № 723/2009;

в) приема вътрешния правилник за дейността;

г) одобрява годишния бюджет, включително вноските в натура, не по-късно от месец ноември на предходната финансова година.

16. С единодушно решение общото събрание:

a) изключва членове и наблюдатели. Гласът на въпросния член не се зачита при вземането на това решение;

б) разпуска DARIAH ERIC;

в) одобрява годишно увеличение на вноските на членовете и наблюдателите, което надхвърля два процента;

г) одобрява политиката на DARIAH в областта на данните.

17. Общото събрание взема решение по всеки въпрос, засягащ DARIAH ERIC, който не е посочен в предишните параграфи, в съответствие с параграф 16.

18. Членовете на общото събрание са обвързани с разпоредбите на вътрешния правилник за дейността.

Член 11

Научен съвет

1. Научният съвет се състои от пет до десет лица, назначени от общото събрание за срок от три години, който може да бъде подновен.

2. Научният съвет избира един от своите членове за председател.

3. Председателят свиква и председателства заседанията на научния съвет.

4. Общото събрание следи за това членовете на научния съвет да разполагат със значителен опит, включително по отношение на използването на информационните технологии, в областта на изкуствата и хуманитарните науки.

5. Научният съвет заседава веднъж годишно и предоставя съвети и насоки на общото събрание и на всички останали органи на DARIAH по научни и технически въпроси.

6. Научният съвет изготвя годишен доклад за общото събрание относно актуалните технически и научни достижения, включително препоръки за подобряване на инфраструктурата на DARIAH.

7. Членовете на научния съвет са обвързани с разпоредбите на вътрешния правилник за дейността.

Член 12

Управителен съвет

1. Управителният съвет е изпълнителният орган на DARIAH ERIC и неговият законен представител. Той се състои от трима членове (директори), назначени от общото събрание. Членовете на управителния съвет са квалифицирани лица, които разполагат със значителен опит, включително по отношение на използването на информационните технологии, в областта на изкуствата и хуманитарните науки. Управителният съвет се отчита пред общото събрание.

2. Всеки член на управителния съвет се назначава за срок от максимум три години и може да бъде преназначен. Не е позволено обаче член на управителния съвет да изпълнява повече от два последователни мандата.

3. В случай, че даден член на управителния съвет подаде оставка или не е в състояние да изпълнява своите задължения, общото събрание назначава друг член на управителния съвет за остатъка от мандата на бившия член.

4. Управителният съвет избира измежду своите членове председател за срок от три години, който може да бъде подновен, в съответствие с член 12, параграф 2. Председателят свиква и председателства заседанията на управителния съвет.

5. Управителният съвет:

а) осигурява ръководството на DARIAH ERIC и предлага стратегическите цели и насоки;

б) подписва от името на DARIAH ERIC всички договори, споразумения и други обвързващи документи, след одобрение от общото събрание, когато неговото съгласие е необходимо;

в) представлява DARIAH ERIC пред всички европейски, международни и национални органи и съдилища и функционира като основна точка за контакт на DARIAH ERIC;

г) гарантира наличието на адекватни финансови ресурси и подготвя бюджета;

д) подготвя вътрешния правилник за дейността;

е) контролира ефективността на DARIAH ERIC по отношение на стратегическите цели и насоки, определени от общото събрание;

ж) изготвя годишния доклад за дейността, посочен в член 21, параграф 1;

з) упражнява надзор върху висшия ръководен екип;

и) управлява и ангажира членовете на бюрото за координация на DARIAH-EU (DCO), както е посочено в член 2, параграф 4 и член 28, параграф 7;

й) одобрява създаването, изменянето (включително разделянето, сливането или промяната на насочеността) или разпускането на ВЦК след консултация с висшия ръководен екип;

к) назначава или освобождава председателите на ВЦК и съответните ръководители на ВЦК след консултация с висшия ръководен екип;

л) назначава или освобождава председателя на съвместния научноизследователски комитет след консултация с висшия ръководен екип;

6. Членовете на управителния съвет са обвързани с разпоредбите на вътрешния правилник за дейността.

Член 13

Висш ръководен екип

1. Създава се висш ръководен екип, който се състои от председателя и заместник-председателя на комитета на националните координатори и председателя и заместник-председателя на съвместния научноизследователски комитет. Съответните служители на бюрото за координация на DARIAH-EU (DCO) и председателят на научния съвет получават покани за участие в заседанията на висшия ръководен екип.

2. Управителният съвет е длъжен да се консултира с висшия ръководен екип по всички общи въпроси, включително изготвянето на предложения за общото събрание, установяването и изменението на годишните работни планове, свързани с DARIAH ERIC, и осигуряването на съгласуваността, последователността и стабилността на услугите на научноизследователската инфраструктура.

3. Председателят на управителния съвет свиква и председателства заседанията на висшия ръководен екип.

4. Членовете на висшия ръководен екип са обвързани с разпоредбите на вътрешния правилник за дейността.

Член 14

Комитет на националните координатори

1. Комитетът на националните координатори е един от двата оперативни органа на DARIAH ERIC. Неговото предназначение е да обединява и съгласува на европейско равнище националните дейности на DARIAH.

2. Той се състои от по един национален координатор за всеки член и всеки наблюдател, назначен от този член или наблюдател. Националният координатор се назначава за срок от три години, който може да бъде подновен. Всеки член и всеки наблюдател може да сменя своя национален координатор по всяко време. Съответните служители на бюрото за координация на DARIAH-EU (DCO) и на управителния съвет получават покани за участие в заседанията на комитета на националните координатори.

3. Комитетът на националните координатори избира с обикновено мнозинство своя председател и своя заместник-председател измежду членовете си за срок от една година, който може да бъде подновен. Председателят и заместник-председателят са членове на висшия ръководен екип, където те представляват колективната позиция на комитета на националните координатори.

4. Комитетът на националните координатори има две редовни заседания годишно.

5. Комитетът на националните координатори подпомага управителния съвет, по-специално като представя годишно обобщение на резултатите от националните пътни карти на DARIAH за всеки член и всеки един наблюдател. В рамките на комитета на националните координатори, всеки национален координатор предлага на управителния съвет годишните вноски в натура за всеки член и всеки наблюдател, които се представят за одобрение на общото събрание в съответствие с член 10, параграф 15, буква г).

6. Членовете на комитета на националните координатори са обвързани с разпоредбите на вътрешния правилник за дейността.

Член 15

Съвместен научноизследователски комитет

1. Съвместният научноизследователски комитет е един от двата оперативни органа на DARIAH ERIC. Неговото предназначение е да организира научното и техническото интегриране на дейностите на DARIAH.

2. Той се състои от всички ръководители на ВЦК, които избират с обикновено мнозинство своя заместник-председател измежду членовете си за срок от една година, който може да бъде подновен. Председателят се назначава от управителния съвет в съответствие с процедурата, която се посочва във вътрешния правилник за дейността, за срок от една година, който може да бъде подновен. Други съответни служители на бюрото за координация на DARIAH-EU (DCO) и на управителния съвет получават покани за участие в заседанията на съвместния научноизследователски комитет.

3. Председателят и заместник-председателят са членове на висшия ръководен екип, където те представляват колективната позиция на съвместния научноизследователски комитет.

4. Съвместният научноизследователски комитет има две редовни заседания годишно.

5. Съвместният научноизследователски комитет подпомага управителния съвет, по-специално като:

a) обобщава и оценява всички вноски в натура;

б) изготвя годишния план и доклада за дейностите на виртуалните центрове на компетентност;

в) организира най-малко едно общо заседание на DARIAH годишно, съвместно с члена или наблюдателя, който е домакин на общото заседание на DARIAH, и съответните служители на бюрото за координация на DARIAH-EU (DCO).

6. Членовете на съвместния научноизследователски комитет са обвързани с разпоредбите на вътрешния правилник за дейността.

ГЛАВА 5

БЮДЖЕТ

Член 16

Изготвяне и приемане на бюджета

1. Управителният съвет, заедно с компетентния служител на бюрото за координация на DARIAH-EU (DCO), изготвя проектобюджет за следващия бюджетен период, който се представя на общото събрание през първото тримесечие на предходната финансова година.

2. В проектобюджета се включват всички бюджетни кредити, както и изчисление на вноските на член или наблюдател за следващия бюджетен период и прогноза на разходите и вноските за следващите два бюджетни периода.

3. Ако в началото на финансовата година бюджетът не е приет, общият размер на бюджетните кредити, които могат да бъдат вписвани ежемесечно в DARIAH ERIC, следва да подлежи на ограниченията, които са били в сила предходната бюджетна година.

Член 17

Бюджетен период

1. Финансовата година на DARIAH ERIC започва на 1 януари и завършва на 31 декември всяка година.

2. Бюджетният период включва една финансова година.

Член 18

Парични вноски и вноски в натура

1. Вноската на всеки член и всеки наблюдател се състои от две части. Едната част са паричните вноски, а другата — вноските в натура. Тези две части на вноската формират процентен дял от годишния паричен бюджет и годишния бюджет в натура на DARIAH ERIC и се основават на данните за БВП на съответната държава. Принципите и методът на изчисляване са посочени в приложение II.

2. Членовете и наблюдателите отговарят за прехвърлянето на паричните вноски към DARIAH ERIC.

3. Вноски в натура са всички договорени вноски в натура в бюджета на ERIC DARIAH.

4. Всички вноски в натура се обобщават и оценяват от съвместния научноизследователски комитет, който в случай на затруднения се консултира с висшия ръководен екип.

5. Вътрешният правилник за дейността определя процедурата за оценка на стойността на вноските в натура.

ГЛАВА 6

ВИРТУАЛНИ ЦЕНТРОВЕ НА КОМПЕТЕНТНОСТ

Член 19

Виртуални центрове на компетентност

1. DARIAH ERIC организира своята дейност на базата на виртуални центрове на компетентност (ВЦК), всеки от които има конкретна област на компетентност.

2. Всяка партньорска институция може да участва в работата на повече от един ВЦК.

Член 20

Председател на виртуален център на компетентност

1. Само партньорски институции от държавите със статут на членове могат да председателстват ВЦК.

2. В съответствие с член 20, параграф 1, всяка партньорска институция, която желае да председателства ВЦК, кандидатства за това пред управителния съвет. Заявлението включва името (имената) на председателя (председателите) на ВЦК.

3. След консултация с висшия ръководен екип управителният съвет определя една или повече партньорски институции за председател(и) на ВЦК и назначава съответния ръководител (съответните ръководители) на ВЦК.

4. Партньорските институции, назначени от управителния съвет за председатели на ВЦК, са обвързани с разпоредбите на вътрешния правилник.

ГЛАВА 7

ДОКЛАДВАНЕ, СЧЕТОВОДНИ ОТЧЕТИ И ОДИТ

Член 21

Докладване

1. DARIAH ERIC изготвя годишен доклад за дейностите, в който по-специално се отчитат научните, оперативните и финансовите аспекти на неговите дейности. Докладът се представя от управителния съвет на общото събрание за одобрение и се изпраща на Европейската комисия, както и на съответните публични органи, в срок от шест месеца след края на съответната финансова година. Този доклад е публично достъпен.

2. ERIC уведомява Европейската комисия за всички обстоятелства, които сериозно застрашават изпълнението на задачите на DARIAH ERIC или възпрепятстват DARIAH ERIC да изпълни условията, определени в Регламент (ЕО) № 723/2009.

Член 22

Счетоводни отчети и одит

DARIAH ERIC се подчинява на изискванията на приложимото законодателство в приемащата държава по отношение на подготовката, изготвянето, одита и публикуването на счетоводните отчети.

ГЛАВА 8

ПОЛИТИКИ

Член 23

Политика относно обществените поръчки и освобождаването от ДДС

1. DARIAH ERIC се придържа към принципите на съответните директиви на Европейския съюз за възлагане на обществени поръчки и произтичащото приложимо национално законодателство.

2. Възлагането на обществени поръчки от членове и наблюдатели във връзка с дейностите на DARIAH ERIC се извършва по такъв начин, че да бъдат надлежно взети предвид потребностите на DARIAH ERIC, както и техническите изисквания и спецификации, изготвени от съответните органи.

3. Освобождаването от ДДС въз основа на член 143, параграф 1, буква ж) и член 151, параграф 1, буква б) от Директива 2006/112/ЕО на Съвета (1) и в съответствие с членове 50 и 51 от Регламент за изпълнение (ЕС) № 282/2011 на Съвета (2) се ограничава до данък добавена стойност за стоките и услугите, които са предназначени за официално използване от DARIAH ERIC, надвишават стойността от 150 EUR и са изцяло заплащани и закупувани от DARIAH ERIC. Възлагането на обществени поръчки от отделни членове не се ползва от това освобождаване.

4. Освобождаването от ДДС се прилага за нестопанските дейности, но не и за стопанските дейности.

5. Освобождаването от ДДС се прилага спрямо стоките и услугите, предназначени за научни, технически и административни дейности, извършвани от DARIAH ERIC в съответствие с неговите основни задачи. То включва и разходите за конференции, семинари и заседания, пряко свързани с официалните дейности на DARIAH ERIC. Пътните разноски и разходите за настаняване обаче не се освобождават от ДДС.

Член 24

Отговорност

1. DARIAH ERIC носи отговорност за дълговете си.

2. Членовете на DARIAH ERIC носят отговорност до размера на своите съответни годишни вноски, предоставени на DARIAH ERIC, освен ако са подписали декларация за поемането на допълнителна отговорност за дълговете на DARIAH ERIC.

3. Управителният съвет договаря и подписва подходяща застраховка от името на DARIAH ERIC.

Член 25

Политика относно достъпа

1. Инструментите и услугите, предлагани от DARIAH ERIC, по принцип са свободно достъпни за ползване от научната и образователната общност.

2. Общото събрание може да реши, че някои услуги се предоставят срещу такса, и уточнява условията във вътрешния правилник за дейността.

Член 26

Политика относно научната оценка и разпространението на резултатите

1. DARIAH ERIC експлоатира инфраструктура без ограничения за достъп по отношение на времето, разстоянието или други съображения, която по принцип се ползва безплатно от научната и образователната общност.

2. Ако по някаква причина достъпът трябва да бъде ограничен временно или постоянно, е възможно достъп да се предоставя единствено след партньорска проверка въз основа на критериите „върхови постижения“ и „най-добри практики“. Общото събрание, след консултация с научния съвет, приема необходимите правила за прилагане.

3. DARIAH ERIC предприема всички подходящи действия за популяризиране на инфраструктурата и за насърчаване на нейното използване от изследователите.

4. Тези действия могат да включват, наред с другото, създаването на интернет портал, издаването на бюлетин, организирането на конференции и семинари и участието в тях, и т.н.

Член 27

Права върху интелектуалната собственост, политика в областта на данните и защита на неприкосновеността на личния живот

1. Интелектуалната собственост се урежда от националното законодателство на членовете или наблюдателите и от международните споразумения, по които членовете или наблюдателите са страни.

2. Като правило се дава предимство на принципите на отворения код и свободния достъп.

3. Разработва се политика на DARIAH в областта на данните, която се одобрява от общото събрание.

4. По отношение на използването и събирането на данните от DARIAH ERIC се прилагат европейските и националните закони за защита на данните.

Член 28

Политика относно заетостта

1. DARIAH ERIC е работодател, осигуряващ равни възможности.

2. По отношение на трудовите договори се спазва националното законодателство на държавата, на чиято територия работи персоналът.

3. DARIAH ERIC не прави разграничение между пряко нает и командирован персонал.

4. DARIAH ERIC обявява всички свободни работни места и определя подходящ срок за получаване на заявленията.

5. DARIAH ERIC не предлага работно място на никой от кандидатите преди изтичането на горепосочения срок.

6. DARIAH ERIC не предлага работно място на кандидати, които не могат законно да упражняват трудова дейност в Европейския съюз и/или приемащата държава, и/или на мястото на заетост, в съответствие със законодателството на Европейския съюз и местното законодателство.

7. Управителният съвет отговаря за наемането на персонал и се подпомага от бюрото за координация на DARIAH-EU (DCO).

ГЛАВА 9

ПРОДЪЛЖИТЕЛНОСТ НА СЪЩЕСТВУВАНЕ, ЛИКВИДАЦИЯ, СПОРОВЕ, РАЗПОРЕДБИ ЗА СЪЗДАВАНЕ

Член 29

Продължителност на съществуване

Продължителността на съществуване на DARIAH ERIC е двадесет години и подлежи на подновяване с мнозинство, съгласно правилото, определено в член 10, параграф 13, буква г).

Член 30

Изменения, ликвидация

1. Предложения за изменения могат да се внасят в общото събрание от всеки член, от управителния съвет и от научния съвет.

2. Предложенията за изменения се включват в точките от дневния ред, който се съобщава с поканата за общото събрание.

3. Приложенията могат да бъдат актуализирани от общото събрание без това да представлява изменение на устава.

4. Ликвидацията на DARIAH ERIC се извършва след решение на общото събрание в съответствие с член 10, параграф 16, буква б).

5. DARIAH ERIC уведомява Европейската комисия за решението за ликвидация без необосновано забавяне и при всички случаи в срок от десет дни след приемане на решението.

6. Салдото от активите след изплащане на дълговете на DARIAH ERIC се разпределя между членовете пропорционално на натрупаните им годишни вноски за DARIAH ERIC. Салдото от пасивите след включването на активите на DARIAH ERIC се разпределя между членовете в съответствие с член 24, параграф 2.

7. DARIAH ERIC уведомява Европейската комисия за приключването на процедурата по ликвидация без необосновано забавяне и при всички случаи в срок от десет дни след въпросното приключване.

8. DARIAH ERIC престава да съществува в деня, в който Европейската комисия публикува съответното известие в Официален вестник на Европейския съюз.

Член 31

Приложимо законодателство

DARIAH ERIC се регулира от изброените по-долу законодателни системи, като предимство имат посочените на по-предно място:

a) законодателството на Съюза, и по-специално Регламент (ЕО) № 723/2009;

б) законодателството на приемащата държава по въпрос, който не е обхванат (или е обхванат само частично) от законодателството на Съюза;

в) устава и правилата за неговото прилагане.

Член 32

Спорове

1. Съдът на Европейския съюз е компетентен по съдебните спорове между членовете и наблюдателите във връзка с DARIAH ERIC, между членовете, наблюдателите и DARIAH ERIC, както и по всички спорове, по които Европейският съюз е страна.

2. При споровете между DARIAH ERIC и трети страни се прилага законодателството на Европейския съюз за определяне на компетентната юрисдикция. В случаите, които не са обхванати от законодателството на Европейския съюз, компетентната юрисдикция за решаването на такива спорове се определя от законодателството на приемащата държава.

Член 33

Достъпност на устава

Настоящият устав се поддържа в актуално състояние и е публично достъпен на уебсайта на DARIAH ERIC, както и в неговото седалище по устав.

Член 34

Разпоредби за създаване

1. Учредително заседание на общото събрание се свиква от приемащата държава във възможно най-кратък срок, но не по-късно от четиридесет и пет календарни дни след влизането в сила на решението на Комисията за създаване на DARIAH ERIC.

2. Приемащата държава уведомява учредителите за неотложни конкретни правни действия, които трябва да бъдат предприети от името на DARIAH ERIC преди учредителното заседание. Ако в срок от пет работни дни след получаване на уведомлението никой от учредителите не представи възражения, правното действие се извършва от лице, надлежно упълномощено от приемащата държава.

(1) Директива 2006/112/ЕО на Съвета от 28 ноември 2006 г. относно общата система на данъка върху добавената стойност (ОВ L 347, 11.12.2006 г., стр. 1).

(2) Регламент за изпълнение (ЕС) № 282/2011 на Съвета от 15 март 2011 г. за установяване на мерки за прилагане на Директива 2006/112/ЕО относно общата система на данъка върху добавената стойност (OB L 77, 23.3.2011 г., стр. 1).

ПРИЛОЖЕНИЕ I СПИСЪК НА ЧЛЕНОВЕТЕ И НАБЛЮДАТЕЛИТЕ Последна актуализация: 11 юни 2014 г. Членове Държава или междуправителствена организация Представляващо юридическо лице Национална координираща институция Австрия Министерство на науката и научните изследвания на Австрия Австрийска академия на науките — Институт за корпусна лингвистика и текстови технологии (ICLTT) Белгия Белгийска служба за научна политика Център за цифрови хуманитарни науки, Гент (Университет Гент) Хърватия Министерство на науката, образованието и спорта Институт за научни изследвания в областта на етнологията и фолклора Кипър Служба за насърчаване на цифровите технологии в Кипър, Министерство на енергетиката, търговията, промишлеността и туризма Кипърски технологичен университет, Лимасол Дания Датска агенция за наука, технологии и иновации (DASTI) Датска цифрови лаборатория в областта на хуманитарните науки Франция Centre National de la Recherche Scientifique Huma-Num (Centre National de la Recherche Scientifique) Германия Федерално министерство на образованието и научните изследвания Университет Georg August, Гьотинген Гърция Генерален секретариат за научни изследвания и технологии/Министерство на образованието и религиозните въпроси Атинска академия Ирландия Ирландски съвет за научни изследвания Национален университет Maynooth, Ирландия Италия Министерство на образованието, университетите и научните изследвания Национален съвет за научни изследвания на Италия Люксембург Ministère chargé de l'enseignement supérieur et de la recherche Centre Virtuel de la Connaissance sur l'Europe Малта Министерство на образованието и трудовата заетост Малтийски библиотечен съвет Нидерландия Нидерландска организация за научни изследвания Архивиране на данни и мрежово обслужване Сърбия Министерство на културата и информацията Център за цифрови хуманитарни науки, Белград Словения Министерство на образованието, науката и спорта Inštitut za novejšo zgodovino/Институт по съвременна история Наблюдатели Държава или междуправителствена организация Представляващо юридическо лице Национална координираща институция

ПРИЛОЖЕНИЕ II ПРИНЦИПИ ЗА ИЗЧИСЛЯВАНЕ НА ВНОСКИТЕ 1. Годишните парични вноски и вноски в натура на членовете и наблюдателите се определят, като се използват следните променливи: a) относителна вноска; б) единица собственост в DARIAH, обозначавана накратко като „единица DARIAH“; в) паричен бюджет; г) бюджет в натура; д) членовете и наблюдателите, избрани от общото събрание за изчисляване на единица DARIAH. 2. Относителната вноска за държава се изчислява по следната формула: БВП на държавата се разделя на сумата от БВП на държавите — членки на Съвета на Европа, и след това относителната вноска се закръглява до две цифри след десетичната запетая. За държавите, които се присъединяват към DARIAH ERIC като наблюдатели, относителната вноска е половината от това, което би била, ако те биха се присъединили като членове. 3. Единицата DARIAH за паричния бюджет (x) се изчислява по следната формула: паричният бюджет се разделя на сумата от относителните вноски на членовете и наблюдателите, избрани от общото събрание за изчисляване на единицата DARIAH за паричния бюджет. 4. Единицата DARIAH за бюджета в натура (у) се изчислява по следната формула: бюджетът в натура се разделя на сумата от относителните вноски на членовете и наблюдателите, избрани от общото събрание за изчисляване на единицата DARIAH за бюджета в натура. 5. Паричните вноски и вноските в натура се изчисляват по следната формула: a) Парични вноски : относителната вноска на дадена държава се умножава по единицата DARIAH за паричните вноски (x) и след това резултатът се закръглява нагоре до най-близката стотица евро. б) Вноски в натура : относителната вноска на дадена държава се умножава по единицата DARIAH за вноските в натура (у) и след това резултатът се закръглява нагоре до най-близката стотица евро. 6. Общото събрание може да променя паричния бюджет и бюджета в натура всяка година, а референтния БВП — след три години, в съответствие със системата за пропорционално гласуване, както е определено в член 10, параграф 14 и член 10, параграф 16. 7. Ако общото събрание не промени променливите за бюджета (както са описани в принцип 1 по-горе), годишната вноска е равна на вноската за предходната година с годишно увеличение от два процента за компенсиране на инфлацията и повишенията на разходите. 8. Междуправителствените организации заплащат вноска в съответствие със статута си на член или наблюдател. 9. Вноската за субекти, присъединили се в течение на дадена година, е пропорционална на броя на оставащите месеци от тази година, считано от първия ден на месеца на присъединяване. 10. Годишната вноска за членове и наблюдатели, които не са поели първоначален ангажимент за пет години, се увеличава с 25 %, докато не бъде поето задължение за оставащия период. Ако бъде поет ангажимент за оставащата част от петте години или ако членът или наблюдателят остане в консорциума пет години, се прави необходимото, за да се гарантира, че вноската, която членът или наблюдателят заплаща общо за тези пет години, не надхвърля стандартната вноска.